b"\n_START_ARTICLE_\nMax Comtois\n_START_SECTION_\nPelityyli\n_START_PARAGRAPH_\nThe Sports Forecaster -sivuston mukaan Comtois on isokokoinen all around -laitahy\xc3\xb6kk\xc3\xa4\xc3\xa4j\xc3\xa4, joka on hyv\xc3\xa4nkokoinen, ahkera sek\xc3\xa4 t\xc3\xa4ydent\xc3\xa4\xc3\xa4 hyvin hy\xc3\xb6kk\xc3\xa4\xc3\xa4vi\xc3\xa4 pelaajia. H\xc3\xa4n menee esimerkillisesti vastustajan maalille, on k\xc3\xa4ytt\xc3\xb6kelpoinen ylivoimalla ja my\xc3\xb6s laukoo hyvin. Comtois'lla on kuitenkin kehitett\xc3\xa4v\xc3\xa4\xc3\xa4 peliin keskittymisess\xc3\xa4 ja h\xc3\xa4n ottaa ajoittain turhia j\xc3\xa4\xc3\xa4hyj\xc3\xa4.\n_START_SECTION_\nSeuraura\n_START_PARAGRAPH_\nComtois'n kasvattajaseura on AMH Ste-Martine. H\xc3\xa4n siirtyi juniorina sittemmin Lac St-Louis Grenadiersiin, josta Comtois siirtyi kaudeksi 2014\xe2\x80\x932015 QMAAA:n Ch\xc3\xa2teauguay Grenadiersiin. H\xc3\xa4n voitti joukkueen sis\xc3\xa4isen piste- ja maalip\xc3\xb6rssin tehoilla 23+33=56, joilla Comtois sijoittui koko sarjan pistep\xc3\xb6rssiss\xc3\xa4 viidenneksi. H\xc3\xa4n jakoi my\xc3\xb6s Grenadiersin sis\xc3\xa4isen tehotilaston voiton Antoine Morandin kanssa lukemalla +18. Comtois voitti my\xc3\xb6s  tehoilla 12+19=31 koko QMAAA:n pudotuspelien piste- ja sy\xc3\xb6tt\xc3\xb6p\xc3\xb6rssin sek\xc3\xa4 jakoi maalip\xc3\xb6rssin voiton joukkuetoverinsa Antoine Morandin ja Lac St-Louis Lionsin Ryan Brushettin kanssa. H\xc3\xa4n voitti kauden p\xc3\xa4\xc3\xa4tteeksi sarjan mestaruuden, palkittiin QMAAA Prospect Awardilla ja toiseen t\xc3\xa4hdist\xc3\xb6kent\xc3\xa4lliseen. Comtois voitti my\xc3\xb6s tehoilla 9+6=15 Telus Cupin maalip\xc3\xb6rssin ja sijoittui pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain Regina Pat Canadiansin Owen Sillinger. H\xc3\xa4n voitti turnauksesta hopeaa. Comtois edusti kauden aikana my\xc3\xb6s Qu\xc3\xa9beci\xc3\xa4 Kanadan talvikisoissa._NEWLINE_Victoriaville Tigres varasi Comtois'n koko QMJHL:n varaustilaisuuden kolmantena pelaajana kes\xc3\xa4ll\xc3\xa4 2015. Ennen h\xc3\xa4nt\xc3\xa4 varattiin vain Joe Veleno ja Antoine Morand. Comtois siirtyi joukkueeseen kaudeksi 2015\xe2\x80\x932016. H\xc3\xa4n oli tehoilla 26+34=60 Tigresin paras maalintekij\xc3\xa4 ja toiseksi paras pistemies Pascal Labergen j\xc3\xa4lkeen. Pudotuspeleiss\xc3\xa4 Comtois oli joukkueen paras sy\xc3\xb6tt\xc3\xa4j\xc3\xa4 ja jakoi sis\xc3\xa4isen pistep\xc3\xb6rssin voiton Bradley Lalonden kanssa tehoilla 1+5=6. Kaudella 2016\xe2\x80\x932017 h\xc3\xa4n jakoi tehoilla 22+29=51 Tigresin sis\xc3\xa4isen pistep\xc3\xb6rssin nelj\xc3\xa4nnen sijan F\xc3\xa9lix Lauzonin kanssa. Comtois pelasi kauden aikana CHL Top Prospects Gamessa._NEWLINE_Anaheim Ducks varasi Comtois'n toisella kierroksella 50. pelaajana NHL:n varaustilaisuudessa 2017. H\xc3\xa4n oli kaudella 2017\xe2\x80\x932018 Tigresin QMJHL-joukkueen paras pistemies ja maalintekij\xc3\xa4 tehoilla 44+41=85. Comtois jakoi koko liigan maalip\xc3\xb6rssin kolmannen sijan Blainville-Boisbriand Armadan Alexandre Alainin ja Halifax Mooseheadsin Filip Zadinan kanssa edell\xc3\xa4\xc3\xa4n vain Blainville-Boisbriand Armadan Alex Barr\xc3\xa9-Boulet ja Tigresista Gatineau Olympiquesiin siirtynyt Comtois'n ex-joukkuetoveri Vitali Abramov. QMJHL:n pistep\xc3\xb6rssiss\xc3\xa4 h\xc3\xa4n sijoittui viidenneksi. Comtois valittiin kauden p\xc3\xa4\xc3\xa4tteeksi liigan toiseen t\xc3\xa4hdist\xc3\xb6kent\xc3\xa4lliseen._NEWLINE_Maaliskuussa 2018 Comtois teki kolmivuotisen tulokassopimuksen Anaheim Ducksin kanssa. Kes\xc3\xa4kuussa Victoriaville Tigres kauppasi h\xc3\xa4net ja hy\xc3\xb6kk\xc3\xa4\xc3\xa4j\xc3\xa4 F\xc3\xa9lix Lauzonin Drummondville Voltigeursiin vaihdossa sek\xc3\xa4 kes\xc3\xa4n 2018 ett\xc3\xa4 kes\xc3\xa4n 2019 ensimm\xc3\xa4isen ja toisen kierroksen varausvuoroihin. Comtois otti kuitenkin mm. Ducksin johtopelaajien Ryan Getzlafin ja Corey Perryn loukkaantumistenkin my\xc3\xb6t\xc3\xa4 seuran syksyn harjoitusleirin p\xc3\xa4\xc3\xa4tteeksi paikan Ducksin NHL-kauden 2018\xe2\x80\x932019 avauskokoonpanosta. H\xc3\xa4n teki NHL-debyyttins\xc3\xa4 n\xc3\xa4in ollen runkosarjan avauskierroksella 3. lokakuuta 2018 vieraissa San Jose Sharksia vastaan. Comtois sai ottelussa j\xc3\xa4\xc3\xa4aikaa 11.16 minuuttia. H\xc3\xa4n teki my\xc3\xb6s NHL-uransa avausmaalin ensimm\xc3\xa4isell\xc3\xa4 laukauksellaan, kun ottelua oli pelattu vain 49 sekuntia. Comtois'n maali oli NHL-historian nopein NHL-debyytiss\xc3\xa4 syntynyt osuma 29 vuoteen, kun Aleksandr Mogilnyi onnistui maalinteossa vain 20 sekunnissa syksyll\xc3\xa4 1989. Comtois onnistui maalinteossa my\xc3\xb6s seuraavassa ottelussaan 6. lokakuuta 2018 vieraissa Arizona Coyotesia vastaan, jolloin h\xc3\xa4nest\xc3\xa4 tulu Ducksin seurahistorian ensimm\xc3\xa4inen kahdessa ensimm\xc3\xa4isess\xc3\xa4 ottelussaan maalinteossa onnistunut pelaaja. Comtois pelasi kymmenen NHL-ottelua tehopistein 2+5=7, kunnes Ducks l\xc3\xa4hetti h\xc3\xa4net marraskuussa AHL-joukkue San Diego Gullsin vahvuuteen paikkaamaan loukkaantumisia. Comtois pelasi siell\xc3\xa4 nelj\xc3\xa4 ottelua tehden yhden maalin, jonka j\xc3\xa4lkeen Ducks l\xc3\xa4hetti h\xc3\xa4net edelleen takaisin QMJHL:\xc3\xa4\xc3\xa4n Drummondville Voltigeursin vahvuuteen.\n_START_SECTION_\nMuuta\n_START_PARAGRAPH_\nComtois'n is\xc3\xa4 St\xc3\xa9phane pelasi j\xc3\xa4\xc3\xa4kiekkoa maalivahtina A-junioriksi asti."